विभाजन एवं साम्प्रदायिकता के प्रसंग में ‘तमस’ की याद स्वाभाविक है। एक उपन्यास के तौर पर ‘तमस’ एक ख़ास युग की त्रासदी से जन्म लेने वाली ऐसी कृति है, जिसे लिखा तो भीष्म साहनी ने है, पर रचा एक समूचे युगबोध या इतिहासबोध ने। यह एक बेहद संघनित संवेदना के स्फोट की तरह है जो भिन्न स्तरों पर, भिन्न भावबोध के साथ, अपने से बाद के समयों में भी, न केवल अपने लिए नए अर्थ खोजती है बल्कि उन समयों के गहरे अर्थों को भी संकेतित करने का सामर्थ्य रखती है। तमस जिन्दगी की छोटी-बड़ी लड़ियों की कहानी नहीं है। यह विभाजन जैसी ऐतिहासिक घटना का, संघर्ष का, वह महत्वपूर्ण दस्तावेज़ है, जिसमें एक साथ लाखों लोग अपने-अपने ठिकानों से उखड़े थे। भीष्म खुद उस तूफ़ान की चपेट में थे जिसे बंटवारे का नाम दिया जाता है। बंटवारे के दरम्यान नफ़रत एक ऐसे पैमाने तक पहुँच गयी थी जहाँ न सिर्फ जमीन की बाँट थी- मानवीय संबंधों के टूटने, ख़त्म हो जाने की तिड़कन और टूटन भी थी। तमस की रचना कैसे हुई? भीष्म साहनी ने इस प्रश्न पर कहा है कि आजाद भारत में हुए दंगों के कारण उन्हें अपने शहर रावलपिंडी के दंगे याद आए जिनकी आग गांवों तक फैल गई थी। 1986-87 में दूरदर्शन पर आए फिल्मांकन के कारण यह उपन्यास एकाएक चर्चित हो उठा था लेकिन उसकी असली ताकत दंगों और घृणा के घनघोर अन्धकार में भी मनुष्यता के छोटे-छोटे सितारे खोजने में है। मजे की बात यह है कि इसकी कथा विभाजन से पहले की है लेकिन इसकी सफलता और सार्थकता इस बात में है कि यह विभाजन के मूल कारणों की पड़ताल करने में पाठक को विवेकवान बनाता है। भीष्म साहनी की किताब ‘तमस’ पर आधारित एक फिल्म से इतर यह एक टीवी सीरीज है। ओमपुरी की यह फिल्म पर्दे पर विभाजन के दौर में पलायन की कहानी कहती है। विभाजन की घोषणा और उससे पहले ही देश में दंगे शुरू हो गए थे। सड़कें या तो सूनी थीं या खून, आग और धुएं के बीच इंसानियत के खत्म होने की गवाही दे रही थीं।